סאלווה עיד נאסר

סאלווה עיד נאסר (בערבית: سلوى عيد ناصر; נולדה ב-23 במאי 1998) היא אתלטית מבחריין, אלופת העולם (דוחה 2019) ושיאנית אסיה בריצת 400 מטר.

ביוגרפיה
עיד נאסר נולדה בשם אבדלצ'וקוו אגבפונוו במדינת אנמברה שבניגריה, בת לאם מקומית ואב שנולד בבחריין. אמה הייתה אצנית בעצמה. ב-2014 עברה לבחריין בה קיבלה אזרחות והחלה להתחרות תחת דגלה.

ב-2015 זכתה במדליית זהב בריצת 400 מטר באליפות העולם לנוער שהתקיימה בקולומביה בתוצאה של 51.50 שניות.

באליפות העולם באתלטיקה 2017 זכתה במדליית כסף בריצת 400 מטר בתוצאה של 50.06 שניות. היא הייתה המדליסטית הצעירה ביותר במקצוע זה בתולדות האליפות. ב-2018 זכתה בשלוש מדליות זהב (ריצת 400 מטר, שליחות 4x100 מטר, שליחים מעורב 4x400) ובמדליית כסף (שליחות 4x400). במשחקי אסיה שנערכו בג'קרטה. בתחרות ליגת היהלום ב-2018 זכתה בחמש תחרויות ריצת 400 מטר ובגמר בבריסל. בתחרות ליגת היהלום במונקו סיימה שנייה בשיא אסיה של 49.08 שניות לאחר המנצחת שוני מילר-אואיבו (48.97 שניות). באליפות אסיה באתלטיקה ב-2019 זכתה בארבע מדליות זהב (ריצת 200 מטר, ריצת 400 מטר, ריצת שליחות 4x400 מטר ושליחים מעורב 4x400 מטר) ובמדליית ארד (שליחות 4x100 מטר). בליגת היהלום 2019 ניצחה בתחרויות בשאנגחאי, רומא, רבאט, לוזאן ובגמר בציריך.

באליפות העולם באתלטיקה 2019 זכתה במדליית זהב בריצת 400 מטר בשיא אסיה של 48.14 שניות, תוצאה המדרגת אותה שלישית בכל הזמנים.

ביוני 2020 הודיעה התאחדות האתלטיקה הבינלאומית על השהייתה של נאסר עד פברואר 2023 לאחר שהחמיצה מספר בדיקות סמים תקופתיות.

שיאים אישיים

אצטדיון
ריצת 200 מטר: 22.51 שניות, יוני 2019, שיא בחריין
ריצת 400 מטר: 48.14 שניות, ספטמבר 2019, שיא אסיה

קישורים חיצוניים

הערות שוליים

אתלטיות בחרייניות
אלופות עולם באתלטיקה
זוכות פרס 100 נשים (BBC)
ספורטאיות שהורשעו באימרוץ
ילידות 1998